Søndagens flotte vejr er starten på nogle dage med tørvejr og gode chancer for sol.

Efter det, der indtil videre har været en solfattig januar, kan vi søndag glæde os over solrigt vejr. Tør luft er nu blæst ned over Danmark fra nordvest, mens en stor del af landet i nordvestenvinden ligger i læ bag de norske fjelde. Den kombination giver os en dag, hvor søndagsturen kan nydes i strålende solskin fra en blå himmel. Vi får søndag temperaturer mellem fem og syv grader, mens vinden vil være let til jævn fra nordvest. De eneste steder i landet, man skal kigge efter en sky eller to, er på Bornholm og langs den jyske vestkyst, som enkelte skyer kan drive hen over i løbet af dagen. Mere sol i den kommende uge Den solrige søndag kommer, efter at mere end halvdelen af en indtil videre grå januar er gået. De første 18 døgn af januar har solen kun skinnet i 17 timer. Det bliver der lavet om på de kommende dage, hvor vi kan se frem til en uge med tørvejr og perioder med solrigt vejr. Vi får dog fortsat relativt høje temperaturer for årstiden med mellem fem og otte graders varme i dagtimerne, og kun enkelte nætter kan temperaturen nå ned under frysepunktet.